《送别范希声》
宋代·王安礼

驿吏闯晓鼓，仆夫乐晨征。叙别何草草，君今千里行。

捧檄近京国，拜亲还洛城。层峦望太行，慷慨无俗情。

嗟我寔僚友，追攀劳至诚。赠言岂无意，爱子智虑明。

抱才太华高，视利鸿毛轻。世路有夷险，君行常直清。

朝廷正博采，幕府讵久撄。少别勉自爱，他年看名卿。

作者简介：王安礼（1034年--1095年），字和甫，北宋政治家、诗人。抚州临川（今江西省抚州市） 人，王安石同母四弟。生于宋仁宗景祐元年，卒于哲宗绍圣二年，年六十二岁，官至尚书左丞。世称王安礼、王安国、王雱为“临川三王”。著有《王魏公集》20卷。